b'\n_START_ARTICLE_\nClichy-sous-Bois\n_START_SECTION_\nGeografija\n_START_PARAGRAPH_\nClichy-sous-Bois le\xc5\xbei v vzhodnem delu departmaja 15 km vzhodno od sredi\xc5\xa1\xc4\x8da Pariza. Ob\xc4\x8dina meji na jugu na Gagny, na zahodu na Le Raincy, na severu na Livry-Gargan, na severovzhodu na Coubron, na vzhodu pa na Montfermeil.\n_START_SECTION_\nAdministracija\n_START_PARAGRAPH_\nClichy-sous-Bois skupaj z Le Raincyjem tvori kanton Le Raincy, vklju\xc4\x8den v istoimensko okro\xc5\xbeje.\n_START_SECTION_\nZgodovina\n_START_PARAGRAPH_\nIme naselja izhaja iz rimskega Cleppius, Clippiacum superius (7. stoletje), Clichiacum (12. stoletje)._NEWLINE_Clichy en Aulnois je v zgodnjem srednjem veku pripadal Livryjski gospodi. V 13. stoletju podvr\xc5\xbeen vitezom templarjem je posledi\xc4\x8dno pre\xc5\xa1el v roke reda Malte\xc5\xa1kih vitezov. Do 16. stoletja je bilo ozemlje lovski rajon francoskih kraljev. V 18. stoletju je pripadel vojvodu Orleanskemu._NEWLINE_20. maja 1869 se je del ozemlja ob\xc4\x8dine Clichy-sous-Bois izlo\xc4\x8dil in zdru\xc5\xbeil z deli ozemelj Livry-Gargan in Gagny v novoustanovljeno ob\xc4\x8dino Le Raincy._NEWLINE_Urbanizacija kraja se je za\xc4\x8dela v letu 1955._NEWLINE_Clichy-sous-Bois ima v primeri z ostalimi predmestji visoko stopnjo nezaposlenosti, prav tako je stopnja kriminala med najvi\xc5\xa1jimi v Franciji. Lokalna sinagoga je bila tako napadena prvi\xc4\x8d v oktobru 2001, drugi\xc4\x8d v avgustu 2002. Pari\xc5\xa1ko predmestno nasilje v oktobru 2005 se je za\xc4\x8delo prav v Clichyju, od koder se je potem raz\xc5\xa1irilo na ostale ob\xc4\x8dine v departmaju in dejansko v vsako ve\xc4\x8dje mesto v Franciji.'